## Odluka o povjeravanju obavljanja poslova Hrvatskog centra za međunarodni sistem podataka o serijskim publikacijama

### NN 6/1992 (7.2.1992.), Odluka o povjeravanju obavljanja poslova Hrvatskog centra za međunarodni sistem podataka o serijskim publikacijama

# VLADA REPUBLIKE HRVATSKE

Na temelju članka 23. Zakona o Vladi Republike Hrvatske("Narodne
novine", broj 41/90, 8/91,14/91 i 53A/91), Vlada Republike Hrvatske
na sjednici održanoj 6. veljače 1992. godine, donijela je

## ODLUKU

### o povjeravanju obavljanja poslova Hrvatskog centra za međunarodni sistem podataka o serijskim publikacijama

I.

Vlada Republike Hrvatske povjerava obavljanje poslova Hrvatskog centra
za međunarodni sistem podataka o serijskim publikacijama (International
Serials Data System - u daljnjem tekstu ISDS) Institutu informacijskih
znanosti Zagreb - Centru za praćenje i unapređivanje znanstvene lzdavačke
djelatnosti.

II.

Poslovi iz točke 1. ove odluke obuhvaćaju naročito:

- identifikaciju i bibliografsku kontrolu serijskih publikacija sustavnim
popisivanjem i

- zadovoljavanje tekućih potreba korisnika.

U okviru identifikacije i bibliografske kontrole serijskih publikacija
su sljedeći zadaci:

- uspostavljanje kontakata s izdavačima i ostalim korisnicima u svezi
svih pitanja o ISDS-u;

- dodjeljivanje međunarodnog standardnog broja za serijske publikacije
(International Standard Serial Number - u daljnjem tekstu ISSN) serijskim
publikacijama, briga o njegovoj točnoj upotrebi i sprečavanje zloupotrebe;

- sustavno popisivanje serijskih publikacija koje izlaze u zemlji;

- izgrađivanje i održavanje nacionalne baze podataka s ISDS zapisima;

- sudjelovanje u poslovima standardizacije koji se odnose na serijske
publikacije i njihovu bibliografsku kontrolu na nacionalnom i internacionalnom
planu;

- suradnja u daljnjem razvoju ISDS-a i usklađivanju procedura, formata
i standarda aktivnim djelovanjem u radu ISDS-a;

- priključivanje vlastitih zapisa internacionalnoj bazi podataka koju
održava Internacionalni centar, ispravljanje i ažuriranje tih zapisa.

Zadovoljavanje potreba korisnika sastoji se u:

- dodjeli ISSN-a izdavačima i ostalim korisnicima na njihov zahtjev;

- poticanju izdavača da tiskaju ISSN na serijskim publikacijama;

- promicanju korištenja ISSN-a kao kontrolnih brojeva, u ručnim i strojnim
sustavima koje održavaju izdavači, pretplatničke agencije, knjižnice i
ostale ustanove koje daju informacije;

- promicanju korištenja ISSN-a u citiranju serijskih publikacija;

- širenju informacija iz nacionalnih i internacionalnih ISDS baza podataka;

- suradnji u nacionalnim programima koji se odnose na serijske publikacije,
kao što je izgradnja centralnih kataloga, informacijskih mreža, itd., te
naročito u praćenju i unapređivanju znanstvene izdavačke djelatnosti.

III.

Prava i obveze koje proističu iz ove odluke uredit će se posebnim ugovorom
kojeg će s Institutom informacijskih znanosti zaključiti ministar znanosti,
tehnologije i informatike.

IV.

Sredstva za provođenje ove odluke osiguravaju se iz sredstava Republičkog
fonda za znanost pri Ministarstvu znanosti, tehnologije i informatike.

V.

Ova odluka stupa na snagu danom objave u "Narodnim novinama".

Klasa:640-02/92-01/01

Urbroj: 5030104-92-4

Zagreb, 5. veljače 1992.

Predsjednik

**dr. Franjo Gregurić. v. r.**

Odluka, NN 6/1992-100